**** **FAZEKAS BIOLÓGIAVERSENY**

A *Budapesti Fazekas Mihály Gyakorló Általános Iskola és Gimnázium* illetve a *Magyar Természettudományi Múzeum* közös szervezésében meghirdetésre kerülő **„Fazekas Biológiaverseny”**
az általános iskola 7–8. évfolyamát és a középiskola 9–10. évfolyamát célozza meg.

**I. A verseny célja:**

A versenyben részt vevő diákok készítsenek rövid, tartalmas pályázatot a múzeum kiállításaihoz és programjaihoz kapcsolódva, önálló kutatómunka keretében, a megadott témák egyikében.

**II. A verseny menete:**

**A kétfordulós versenyt két korcsoport számára hirdetjük meg.**

Az **első fordulóban** a versenyzőktől egy esszé összeállítását várjuk, a megadott két témából egyet kiválasztva, **maximum 5 gépelt oldal** + képes mellékletek terjedelemben. Ehhez a múzeum kiállításait információforrásként használhatják.

A legmagasabb pontszámokat elérő pályázókat egy **második fordulóra** hívjuk, melynek helyszíne a Magyar Természettudományi Múzeum. Itt a pályázók rövid, színes, maximum háromperces előadásban számolnak be pályamunkájukról, amelyet szintén egy szakértő zsűri értékel. A második fordulóban, amíg a zsűri dönt, a diákok egy játékos csapatversenyen vesznek részt. Ennek eredménye nem számít bele a verseny eredményébe.

**III. A versenyre való jelentkezés, nevezés módja:**

Nevezni elektronikusan lehet, az alábbi e-mail címre küldött levéllel, mely tartalmazza:

* a versenyző nevét,
* iskoláját,
* osztályát,
* választott témáját,
* a felkészítő tanár nevét.

Mindkét korosztály nevezését a szeipgreta@fazekas.hu, e-mail címre várjuk.

**Nevezési határidő:** 2021. november 26 (péntek).

A versenyre pályamunkát benyújtani szándékozó diákok a **nevezés után** ingyenesen nézhetik meg a Magyar Természettudományi Múzeum kiállításait a teljes felkészülési időszakban.

Egyes témákban a múzeum, szakértőinek bevonásával, konzultációs lehetőséget biztosít a versenyzőknek. Az időpontokról, a bejelentkezés módjáról és a kiállítások nyitva tartásáról hamarosan tájékoztatjuk a jelentkezőket iskolánk honlapján keresztül.

***Az első forduló választható témái:***

**1. Az általános iskolás korosztály – 7–8. osztályos tanulók – számára**

**a) Megalodon – tévhitek és valóság**

Az óriásfogú őscápa (megalodon), mai ismereteink szerint a Földön valaha élt legnagyobb nagyragadozó cápa. Népszerű témája ismeretterjesztő filmeknek, előadásoknak, sőt még kalandfilm is készült a főszereplésével. Kövületeinek felfedezése óta számos tévhit terjed a fajjal kapcsolatban. Mi a legenda, és mi a valóság? A téma szakértői is erre keresik a választ.

**b) A hölgymenyét és társai – menyétféle ragadozók Magyarországon**

A Ragadozók rendjének családjai közül hazánkban a menyétféléknek él a legtöbb képviselője. Számos ökológiai fülkét foglalnak el. Közülük a hermelin lett 2021-ben az év emlőse. Kevesen tudják, hogy Sarolta (Sarold) fejedelemasszony neve törökül fehér hermelint jelent. A menyétfélékről még napjainkban is újabb és újabb információkat tudhatunk meg kutatók munkájának köszönhetően.

**2. A gimnáziumi korosztály – 9–10. osztályos tanulók – számára**

**a) Rudabányától Istállós-kőig – az emberi evolúció történetének hazai leletei**

Az emberszabásúak, köztük az ember evolúciójának számos bizonyítékát megtalálták Magyarországon. Rudabánya, Vértesszőlős, Istállós-kő, Subalyuk, Szeleta-barlang - mind nemzetközileg is jelentős régészeti vagy paleoantropológiai lelőhely. A tudomány fejlődésével folyamatosan változik a felsorolt helyeken talált leletek megítélése, besorolása. Rudi, Samu és Gabi vizsgálatán keresztül egyre árnyaltabb képet kaphatunk az ember törzsfejlődésének egyes szakaszairól.

**b) Kardfog – a csúcsragadozók fegyvere**

A kardfog az evolúció során több rendszertani csoportnál konvergens módon kifejlődött. A szakértők többségének véleménye szerint magasan specializált csúcsragadozók fegyvere volt (Thylacosmilus, Nimravidák, Machairodontinae), azonban az egyes kardfog típusok használatával és valós funkciójával kapcsolatban még sok a bizonytalanság. Azonban modern vizsgálati módszerek segítségével és a fosszilis állomány gyarapodásával egyre pontosabb kép alakul ki ezen állatok életmódjáról.

**A pályamunkák értékelési szempontjai:**

1. Külalak
2. Tartalmi rész:
	* Témahűség
	* Logikus felépítés
	* Problémacentrikusság
	* Egyediség
3. Forrás, irodalomjegyzék megfelelő feltüntetése

**Az előadások értékelési szempontjai:**

1. Külalak
2. Tartalmi rész:
	* Logikus felépítés
	* Előadókészség
	* Egyediség
3. Forrás, irodalomjegyzék megfelelő feltüntetése

***A verseny tervezett időbeosztása:***

**Előzetes regisztráció: 2021. november 26-ig** a megadott e-mail címre (szeipgreta@fazekas.hu).

**I. forduló** pályamunkáinak leadási határideje 2022. január 31 (hétfő). Helyszíne a *Budapesti Fazekas Mihály Gyakorló Általános Iskola és Gimnázium portája.*

A pályamunkák értékelése, eredményhirdetése, 2022. március 07. (hétfő). Az eredmények rögtön felkerülnek a Budapesti Fazekas Mihály Gyakorló Általános Iskola és Gimnázium honlapjára ([www.fazekas.hu](http://www.fazekas.hu), http://biologia.fazekas.hu/).

**II. forduló**, döntő (prezentáció) 2022. április 08. (péntek). Helyszíne a *Magyar Természettudományi Múzeum.*